Yoşida Hideo

– "Dentsu" reklam agentliyinin dördüncü prezidenti. Yaponiyada reklam biznesinin inkişafı üçün işlər görmüşdür.

 Həyatı və karyerası 

 İlk illəri 
Yoşida Hideo 1903-cü ildə Yaponiyanın Fukuoka prefekturasının Kokura şəhərində doğulmuşdur. Ailəsinin maddi vəziyyəti pis olduğu üçün iki dəfə övladlığa verilmişdir. 1928-ci ildə Tokio Universitetinin iqtisadiyyat fakültəsindən məzun olmuş və Yaponiya Teleqraf Kommunikasiyasının nəzdində olan "Dentsu" reklam agentliyinə qoşulmuşdur. Burada Qərb ədəbiyyatını oxuyaraq reklam sahəsini öyrənməyə başlamışdır.

 Müharibədən sonra 
İkinci dünya müharibəsindən sonra agentlik cavan kadrları idarəçiliyə cəlb etmək siyasətini izləməyə qərar vermiş və o, 1947-ci ildə prezident seçilmişdir. Həmin il Dentsu Reklam Mükafatının əsasını qoymuşdur. Yaponiyada kommersiya məqsədli radio və televiziya yayımının başlamasında vacib rolu olmuşdur. NHK direktoru, eləcə də, Tokio Ticarət və Sənaye Palatasının üzvü olmuşdur. 1956-cı ildə xaricə səyahət etmiş, müxtəlif ölkələrin reklam biznesini müşahidə etmiş, xüsusilə, ABŞ-nin reklam agentliyi biznesindən təsirlənmişdir. ABŞ-nin Dövriyyə üzrə Audit Bürosu sistemini Yaponiyaya tanıtmış və Yaponiyada Dövriyyə üzrə Audit Bürosu Assosiasiyasını yaratmışdır. Yaponiyada ictimai əlaqələr sisteminin əsasını qoymuşdur. 1958-ci ildə ABŞ-nin "Fortune" jurnalı onun uğurlarını işıqlandırmışdır. 1962-ci ildə onun təşəbbüsü ilə Ümumyapon Reklam Şurası yaradılmış və Yoşida şuranın direktoru təyin olunmuşdur.

Yoşida 27 yanvar 1963-cü ildə ölmüşdür. Ölümündən iki gün sonra – 29 yanvarda Yaponiya hökuməti tərəfindən II dərəcəli "Müqəddəs xəzinə" ordeni ilə təltif olunmuşdur.

 İrsi 
1965-ci ildə Yoşida Hideo Memorial Fondu təsis olunmuşdur. 2002-ci ildə bu fond tərəfindən Yoşida Hideonun 100 illik yubileyi münasibətilə Yaponiyada reklamçılığa həsr olunmuş yeganə muzey olan Tokio Reklam Muzeyi yaradılmışdır. 1966-cı ildə Yoşida Hideo Memorial Zalının Reklam Kitabxanası adı ilə qurulmuş muzey kitabxanası isə Yaponiyada reklam kommunikasiyası sahəsində ixtisaslaşmış yeganə kitabxanadır.

 İstinadlar 

 Ədəbiyyat 



Kateqoriya:Yaponiyanın iş adamları